จ.อำนาจเจริญ จัดประกวดโครงการเสริมสร้างสัมมาชีพชุมชนตามหลักปรัชญาของเศรษฐกิจพอเพียง กิจกรรมเชิดชูเกียรติผู้นำเครือข่ายพัฒนาชุมชนดีเด่น ประจำปี 2561
ที่บ้านโคกกลาง หมู่ที่ 15 ตำบลไม้กลอน อำเภอพนา จังหวัดอำนาจเจริญ นายณัฐพงษ์ สงวนจิตร รองผู้ว่าราชการจังหวัดอำนาจเจริญ ในฐานะประธานคณะกรรมการคัดสรรหมู่บ้านเศรษฐกิจพอเพียง"อยู่เย็น เป็นสุข"ดีเด่นระดับจังหวัด และกิจกรรมพัฒนาชุมชนดีเด่น ระดับจังหวัด ประจำปี 2561พร้อมด้วยนายสามารถ โรจนวิเชียร พัฒนาการจังหวัดอำนาจเจริญ และคณะกรรมการฯ ผู้แทนจากหน่วยงานต่างๆ ร่วมคัดสรรการประกวดใน 4 กิจกรรม ได้แก่ 1.หมู่บ้านเศรษฐกิจพอเพียง "อยู่เย็น เป็นสุข"2. ศูนย์ประสานงานองค์การชุมชน (ศอช.ต.) ดีเด่น 3.กลุ่ม/องค์การชุมชนแกนหลักสำคัญในการพัฒนาหมู่บ้านดีเด่น 4.ผู้นำอาสาพัฒนาชุมชนดีเด่น (ผู้นำ อช.ชายและหญิง) 

จากนั้นคณะลงพื้นที่คัดสรรฯ บ้านหินกอง หมู่ 9 ตำบลนาหว้า อำเภอปทุมราชวงศา จังหวัดอำนาจเจริญ และได้รับการต้อนรับและอำนวยความสะดวกเป็นอย่างดีจากหัวหน้าส่วนราชการระดับอำเภอ ผู้นำท้องที่ และประชาชนในพื้นที่ร่วมให้การต้อนรับและบรรยายสรุป  และเมื่อวันที่ 28 มิถุนายน 2561 ที่ผ่านมา คณะได้เดินทางไปตรวจตัดสินหมู่บ้านเศรษฐกิจพอเพียง"อยู่เย็น เป็นสุข"ดีเด่น ปี 2561ที่บ้านไร่ขี หมู่ที่ 4 ตำบลไร่ขี อำเภอลืออำนาจ โดยมี นายธนูศักดิ์ เสมอภาค นายอำเภอลืออำนาจ หัวหน้าส่วนระดับอำเภอ ผู้นำท้องถิ่น ท้องที่ และกลุ่มสัมมาชีพ ประชาชน ร่วมให้การต้อนรับ 

ทั้งนี้ การประกวดหมู่บ้านเศรษฐกิจพอเพียง "อยู่เย็น เป็นสุข" ในพื้นที่จังหวัดอำนาจเจริญ ทั้ง 7 อำเภอ จะคัดเลือกอำเภอละ1หมู่บ้านที่เข้มแข็ง มีผู้นำที่มีวิสัยทัศน์ มีจิตอาสา และชุมชนร่วมกันพัฒนาให้มีความเจริญก้าวหน้า เป็นไปตามเกณฑ์ที่กำหนดทั้ง 4 กิจกรรม โดยคณะกรรมการฯ จะพิจารณาตามเอกสาร การบรรยายสรุป การตอบคำถาม และเชิงประจักษ์ในพื้นที่ที่กำหนดให้เยี่ยมชม ซึ่งจะมีการพิจารณาตัดสินในวันจันทร์ที่ 2 กรกฎาคม 2561 และหมู่บ้านที่ชนะการประกวดหมู่บ้านเศรษฐกิจพอเพียง"อยู่เย็น เป็นสุข" จะได้เข้ารับโล่พระราชทานสมเด็จพระเทพรัตนราชสุดาฯ สยามบรมราชกุมารี ส่วน อีก 3 กิจกรรม ประกอบด้วยศูนย์ประสานงานองค์การชุมชน(ศอช.ต.), กลุ่ม/องค์การชุมชนแกนหลักสำคัญในการพัฒนาหมู่บ้านดีเด่น และผู้นำอาสาพัฒนาชุมชนดีเด่น(ผู้นำอช.ชายและหญิง)จะได้รับรางวัล "สิงห์ทอง" จากกระทรวงมหาดไทยต่อไป